*Ключови идеи за конструктивизма като образователна философия и академичното преподаване*

Непрекъснато променящият се образователен контекст на съвременния свят провокира към търсене на пътища: за постигане на по-добро качество в обучението на студентите, за реализиране на своеобразна автономия на обучавания в учебния процес, за оценяване, което да не “сумира” наблюденията на преподавателя за резултатите от обучението по дадената академична дисциплина под формата на крайна цифрова оценка, а за оценяване, което формира нови личностни характеристики у студента. Новата образователна парадигма най-вече e свързана с утвърждаването на конструктивизма като философска основа на образователните иновации. Тази промяна поставя определени въпроси, разширява кръга от задачи пред преподавателя, както и изисква търсенето на нови изследователски процедури, с чиято помощ те да бъдат решавани.

Модерно и ставащо популярно е разбирането, че студентът не само е субект на своето обучение, а и застава в центъра на учебния и на образователния процес. Както всяко ново, което е добро забравено старо, така и тази ключова постановка на конструктивизма не прави изключение. Всъщност нови са подходите, които се използват за реализирането й. От студента се очаква да поеме отговорност за процеса на учене и за резултата от ученето в процеса на академичното комуникация. Неговата роля в процеса на обучение е да конструира самостоятелно познанието си за конкретната университетска дисциплина (например за обучението по български език: познание за езика, за словоупотребите и уместността им в социокултурния контекст, за текстовете и употребата им в речевите сфери и т.н.) Стимулира се диалогичният характер на обучението, като се дискутират между преподавателя и студентите и между самите студенти начините, пътищата за постигане на крайния резултат. Обсъжда се не само крайният резултат от ученето по дадената университетска дисциплина (например по български език), но и процесът за постигане на този резултат. Във фокуса на вниманието е процесът на обучение и резултатът от този процес. Това е успешна стратегия да се преодолее слабостта на образованието тип “депозит” и да се превърне обучаващият се студент в образоващ се индивид, който умее да прилага наученото, да го споделя с другите, да го подлага на критично осмисляне, да открива нови решения на стари проблеми, да оценява направеното от себе си и да вижда по-нататъшното му използване и от другите.

Назрява необходимостта от обосноваване на ключов за академичното преподаване тезис: *не обучение по … за всички, а обучение по … за всеки* *студент.* С други думи, личностно ориентирано академично преподаване – преподаване, ориентирано към личността на студента. Тясно свързан с този тезис е и въпросът за формиране у студентите на отношение към езиковия (и към неезиковия) знак. Ключово значение придобиват прагмалингвистичните въпроси: за прилагане на принципите за сътрудничество в речевото общуване и принципа за учтивостта; максимите за успешно общуване. Променят се ролите на преподавателя и на студентите в образователния процес. Защитава се разбирането за потребността обучението да се превръща в процес на споделено познание, което участниците конструират в хода на дискусия, като подлагат на критично оценка извършеното, и се учат да извършват рефлексия върху придобития познавателен опит. И това важи не само за студента, но и за преподавателя, който коригира свои представи за фоновите знания на обучавания, преподавателят, който умее да прогнозира езиковото и интелектуалното развитие на обучавания и да взема такива методически решения, които да съответстват на целите пред дисциплината, която преподава.